BTS เซ็ง กำไร Q3/58 ลดเกือบ 40% หลังรายได้หด-ไม่มีกำไรพิเศษ
BTS เซ็ง กำไร Q3/58 ลดเกือบ 40% โดยมีกำไร 607.35 ลบ. ลดลง 38% จากปีก่อนกำไร 981.29 ลบ. หลังรายได้ลดลง-ไม่มีกำไรจากการขายสินทรัพย์ ขณะที่ช่วง 9 เดือนแรกมีกำไร 4.10 พันลบ. เพิ่มขึ้น 81% จากปีก่อนมีกำไร 2.26 พันลบ. 
12 ก.พ. 2559

บริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS รายงานผลการดำเนินงานไตรมาส 3/58 สิ้นสุดวันที่ 31 ธ.ค.58 (รวมบริษัทย่อย) มีกำไรสุทธิ 607.35 ล้านบาท หรือมีกำไรสุทธิ 0.05132 บาทต่อหุ้น ลดลง 38% จากช่วงเดียวกันของปีก่อนที่มีกำไรสุทธิ 981.29 ล้านบาท หรือมีกำไรสุทธิ 0.083 บาทต่อหุ้น
ขณะที่ผลการดำเนินงานช่วง 9 เดือนแรกมีกำไรสุทธิ 4.10 พันล้านบาท หรือ 0.34641 บาทต่อหุ้น เพิ่มขึ้น 81% จากช่วงเดียวกันของปีก่อนที่มีกำไรสุทธิ 2.26 พันล้านบาท หรือ 0.19073 บาทต่อหุ้น
โดยกำไรในไตรมาสดังกล่าวลดลงเนื่องจากบริษัทมีรายได้รวมจำนวน 1,607 ล้านบาท ลดลง 31.2% หรือ 729.6 ล้านบาท ปัจจัยหลักมาจาก การลดลงของกำไรจากการขายสินทรัพย์จำนวน 369.1 ล้านบาท เนื่องจากในไตรมาส 3/57 มีกำไรจากการขายที่ดินที่หมอชิตจำนวน 367.5 ล้านบาท ขณะเดียวกันรายได้จากการบริการลดลง 190.4 ล้านบาท จากการชะลอตัวของรายได้จากธุรกิจอสังหาริมทรัพย์ และธุรกิจสื่อโฆษณา